De to nordjyder, der er med i ekstrem-cykelløbet Race Across America er stadig med. Palle Nielsen kører med siddesår, og Stig Nicolaisen udgår om kort tid.

Palle Nielsen og Stig Nicolaisen er fortsat i sadlen på deres cykler, mens de forsøger at cykle non-stop fra San Diego på den amerikanske vestkyst til Annapolis ved Atlanterhavet. Det er dog ikke uden store problemer at begge nordjyder holder sig i sadlen. Stig Nicolaisen fra Team Nico - er på vej til at udgå. Han cykler endnu, men kroppen er ved at sige stop. Hans venstre arm og hånd er hævet voldsomt siden i aftes, og det gør næsten umuligt for ham at holde på styret og bremse. Holdet har taget en længere pause, og det er besluttet, at han cykler videre gennem Missouri i nattens mørke, hvor han netop har forladet time-station 34. Han når ikke til time-station 35 indenfor tidsfristen, derfor udgår han om kort tid fra løbet. - Det betyder ikke, at jeg stopper med at cykle. Det gør jeg først i Annapolis sammen med de øvrige deltagere på søndag. Men vi springer simpelthen over nogle passager undervejs, der er for svære at gennemføre med min arm. Jeg vil gerne sige, at jeg er glædeligt overrasket over de mange kommentarer og tilkendegivelser, vi har fået undervejs, fortæller Stig Nicolaisen direkte fra sadlen, mens hans hjælper Søren skubber ham op af en bakke i et tempo, som de gående hjælpere nemt kan følge med i. Palle Nielsen fortsætter sin færd mod Annapolis. Han kæmper med sine egne skavanker på cyklen. Han kæmper med et tryksår, der er gået hul på, og dertil har han smerter i det ene knæ. Palle Nielsen ligger nummer to i alderskategorien 50-59 år, og du kan se ham i starten af videoindslaget om dag 5 i Race Across America. Ruten i løbet er 4929 kilometer lang, og den skal gennemkøres på mindre end 12 dage. Undervejs er der indlagt en række tidsfrister. Når rytterne ikke forbi i tide, skal de udgå.